CELEX: C2006/086/20
Language: da
Date: 2006-04-08 00:00:00
Title: Sag C-43/06: Sag anlagt den  27. januar 2006  af Kommissionen for De Europæiske Fællesskaber mod Den Portugisiske Republik

8.4.2006   
            
            
               DA
            
            
               Den Europæiske Unions Tidende
            
            
               C 86/12
            
         Sag anlagt den 27. januar 2006 af Kommissionen for De Europæiske Fællesskaber mod Den Portugisiske Republik
   (Sag C-43/06)
   (2006/C 86/20)
   Processprog: portugisisk
   Ved De Europæiske Fællesskabers Domstol er der den 27. januar 2006 anlagt sag mod Den Portugisiske Republik af Kommissionen for De Europæiske Fællesskaber ved Hans Støvlbæk og Pedro Andrade, som befuldmægtigede, og med valgt adresse i Luxembourg.
   Kommissionen har nedlagt følgende påstande:
   
               —
            
            
               Det fastslås, at Den Portugisiske Republik har tilsidesat sine forpligtelser i henhold til artikel 2 og 10 i direktiv 85/384/EØF (1), idet den kræver, at indehavere af erhvervsmæssige kvalifikationer inden for arkitekturområdet, der er tildelt af andre medlemsstater, består en optagelsesprøve til Ordem dos Arquitectos portuguesa (den faglige organisation for arkitekter i Portugal).
            
         
               —
            
            
               Den Portugisiske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   Kommissionen har anlagt traktatbrudssag mod Den Portugisiske Republik, fordi denne ikke fuldt ud har efterkommet direktiv 85/384.
   Selv om Den Portugisiske Republik har gennemført direktivet ved lovdekret nr. 14/90 af 8. januar 1990, udgør udstedelsen af lovdekret nr. 176/98 af 3. juli 1998 et tilbageskridt.
   Ordem dos Arqitectos portuguesa kræver på grundlag af lovdekret nr. 176/98, at arkitekter, der er uddannet i andre medlemsstater, og som ikke er indskrevet i de respektive faglige organisationer, består optagelsesprøver.
   Arkitekter fra andre medlemsstater, der ikke er indskrevet i de respektive faglige organisationer, skal således underkaste sig arkitekteksamener i værtslandet, da de ikke kan udøve erhvervet i Portugal uden at være indskrevet i Ordem dos Arquitectos portuguesa.
   Kommissionen har gjort gældende, at denne situation er ulovlig, idet den er i strid med bestemmelserne i direktiv 85/384. Direktivet sondrer ikke som den portugisiske stat mellem akademisk kvalifikationsbevis og stillingsbetegnelse. Anerkendelsen af eksamensbeviser inden for sektorspecifikke ordninger er automatisk. Hvis uddannelsen opfylder betingelserne i artikel 3 og 4 i direktiv 85/384, skal medlemsstaten anerkende eksamensbeviset ved at tillade en arkitekt fra oprindelsesmedlemsstaten at udøve erhverv som arkitekt.
   
      (1)  Rådets direktiv 85/384/EØF af 10.6.1985 om gensidig anerkendelse af eksamensbeviser, certifikater og andre kvalifikationsbeviser inden for arkitekturområdet, herunder om foranstaltninger, som skal lette den faktiske udøvelse af retten til etablering og fri udveksling af tjenesteydelser – EFT L 223, s. 15.